In Christi nomine Franco, Nevernensis ecclesiæ pontifex, notum fieri volumus omnibus sanctæ Dei ecclesiæ fidelibus nostris, nostrorumque successoribus hujus rei curam amministrantibus, quia petiit a nobis quidem canonicus noster sacerdos, nomine Teudgrimmus, ut ei concederemus ex rebus S. Cirici ad meliorandam ecclesiam S. Simphoriani de beneficio Trutbaldi, consentiente jam dicto Trutbaldo, hoc est Islam super alveum Alerii et campum unum juxta sanctum Amancium et duas olcas juxta ecclesiam, pro remedio animarum nostrarum, et concederemus et pratum quod dicitur Marciacus ad censum totum et integrum, ea scilicet ratione ut annis singulis, Kal. martii, sacerdos ipsius ecclesiœ rectori beneficiorum pro ipso prato solidos X exsolvat. Cujus petitionibus adquiescentes satisfecimus, ea vero ratione ut annis singulis supradictum censum sicut scriptum est persolvat, et si inde tardus aut neglegens extiterit in duplum restituat et pratum non amittat. Et ut hæc autoritas certius credatur diligentiusque observetur manu propria subscripsimus et canonicorum nostrorum manibus roborandam esse decrevimus. Actum Nevernis civitate coram omnibus. S. Franconis episcopi. S. Hildegrini decani. S. Leodegarii pr. S. Helie, archiclavi, Atto laudavit. Data in mense januario, anno V regnante Karolo rege. Johannes primus tabellio rogatus scripsit.